**ЕПСКЕ НАРОДНЕ ПЕСМЕ**

**Народна епска песма је дуже песничко дело. У њој је описан један догађај (има развијену фабулу), главни јунак и друге личности. Радња се дешава на одређеном месту, а личности разговарају, сукобљавају се, воле се и мрзе.** Због тих особина епска песма може се препричати.

**Народне епске песме настале су у периоду дуге и тешке борбе против турских освајача, а тежак живот и дуготрајна борба били су неисцрпан извор тема за народног певача. У њима се пева о борбама и догађајима на бојиштима, о многим јуначким подвизима истакнутих појединаца, као и народа у целини.** Мотиви епских песама највише су везани за подвиге које јунак чини из осећања правде, хуманости или љубави.

Народних епских песама има веома много, неколико хиљада дужих и краћих. **Те песме могу се поделити у две групе: неисторијске и историјске песме.** Уколико се у епским песмама опевају догађаји и јунаци непознати историји, онда се те песме називају неисторијске, а уколико су догађаји и јунаци историјски познати, онда су то историјске песме. У епским песмама славили су се јунаци или се подсећало на неки значајан ратни догађај. Груписање песама око једног јунака или ратног догађаја назива се циклизирање, а група песама циклус.

**Према догађају и времену, као и јунацима, народне епске песме деле се на девет циклуса:**

1) неисторијски,

2) преткосовски,

3) косовски,

4) циклус о Краљевићу Марку,

5) покосовски,

6) хајдучки,

7) ускочки,

8) циклус о ослобођењу Црне Горе,

9) циклус о ослобођењу Србије.

**ПИТАЊА ЗА УЧЕНИКЕ:**

1. Да ли су епске песме дуже или краће?
2. Шта се описује у епским песмама?
3. У ком периоду су настале епске песме?
4. У које две групе се деле епске песме?
5. Наброј девет циклуса епских песама?